**Lectio Divina**

**L-Immakulata Kunċizzjoni**

**Lq 1,26-38**

(waqt **Ċelebrazzjoni Penitenzjali** tal-Avvent)

1. **It-tislima tal-anġlu u l-kontenut tal-wegħda**

**Sliem għalik, mimlija bil-grazzja, il-Mulej miegħek!**

Fit-tislima tiegħu l-anġlu ma jużax it-tislima Ebrajka tas-soltu *shalom* (il-paċi miegħek), imma juża l-formula Griega *chaîre*, li tfisser *ifraħ*. Hawn għandna diġà ħjiel tal-universalità tal-messaġġ nisrani.

B’din l-istedina għall-ferħ nistgħu ngħidu jibda t-Testment il-Ġdid. L-istess stedina nerġgħu nsibuha fil-lejl tat-twelid ta’ Kristu (l-anġlu lir-rgħajja, Lq 2,10). Dan il-ferħ isib il-milja tiegħu fil-qawmien ta’ Ġesù mill-mewt: “Id-dixxipli ferħu meta raw il-Mulej” (Ġw 20,20).

Fid-diskors tal-aħħar ċena San Ġwann joffrielna teologija tal-ferħ. “Għad nerġa’ narakom u qalbkom tifraħ, u l-ferħ tagħkom ħadd ma jeħodulkom” (16,22). Meta jagħtina l-kmandament tal-imħabba Ġesù jgħidilna: “Għedtilkom dan biex il-ferħ tiegħi jkun fikom, u biex il-ferħ tagħkom ikun sħiħ” (15,11). Fit-talba għad-dixxipli huwa jitlob lill-Missier “biex huma jkollhom fihom il-ferħ sħiħ tiegħi” (17,13).

Il-ferħ huwa dak li jikkwalifika l-messaġġ Kristjan kollu kemm hu, appunti l-*Evanġelju*, l-Aħbar it-Tajba. Is-sejħa tal-anġlu lil Marija immarkat iż-żmien kollu li ġie wara, u għadha sejra fiż-żmien tal-Knisja.

*Nista’ ngħid li jien bniedem ferħan? Fejn qed infittex il-ferħ tiegħi? Il-Mulej iridni nkun ferħan; x’inhu dak li qed joqtol il-ferħ tiegħu fil-qalb tiegħi? Kulma joqtol fija l-ferħ hu dnub!*

**Tibżax, Marija, għax int sibt grazzja quddiem Alla.**

Fit-tislima ta’ Gabrijel lil Marija sseħħ il-profezija ta’ Sofonija 3,14-17: “Għajjat bil-ferħ ta’ qalbek, bint Sijon; Iżrael, samma’ leħnek! Infexx fil-hena u ifraħ b’qalbek kollha, bint Ġerusalemm!... il-Mulej Alla tiegħek qiegħed f’nofsok!”

Mela r-raġuni tal-ferħ għal bint Sijon jinsab fil-fatt li “il-Mulej Alla tiegħek qiegħed f’nofsok”; letteralment tfisser: “qiegħed f’ġufek”. Il-profeta huwa ispirat mill-ktieb tal-Eżodu fejn jiddeskrivi l-għamara ta’ Alla fl-arka tal-patt bħala l-għamara “fil-ġuf ta’ Iżrael” (ara Eż 33,3; 34,9). Marija għalhekk tidher bħala bint Sijon, il-vera arka tal-patt li fiha jgħammar Alla.

*Aħna nemmnu fl-inabitazzjoni tat-Trinità fina (ara Ġw 14,23). Kemm jien konvint li Alla jgħammar fija? Kemm qed inħallih jgħix fija? Kemm qed jirnexxili ngħix fil-preżenza tiegħu, u f’relazzjoni kontinwa miegħu?*

**Ifraħ, mimlija bil-grazzja... Tibżax, għax int sibt grazzja...**

Il-kelmiet *ferħ* u *grazzja* fil-Grieg għandhom l-istess għerq: *chará* u *cháris*. Hemm konnessjoni intima bejn il-ferħ u l-grazzja. Il-grazzja mhijiex ħlief l-imħabba ta’ Alla għalija, il-preżenza tiegħu f’ħajti, meta Alla jagħtini lilu nnifsu, il-ħajja tiegħu.

*Kemm qed nilqa’ l-grazzja ta’ Alla f’ħajti? Qed nagħmel minn kollox biex ngħix dejjem fil-grazzja ta’ Alla u ma nħallix id-dnub isaltan fija?*

**Ara, inti se tnissel fil-ġuf u jkollok iben u ssemmih Ġesù. Hu jkun kbir u jissejjaħ Bin il-Għoli. Il-Mulej Alla jagħtih it-tron ta’ David missieru u jsaltan għal dejjem fuq dar Ġakobb, u ma jkunx hemm tmiem għas-saltna tiegħu...**

L-Iben ta’ Marija jiġi mwiegħed bħala *Ġesù*, jiġifieri Salvatur (Alla jsalva), u għalhekk ikun “kbir”, “qaddis”, anzi “Bin il-Għoli”. Fl-istess ħin jiġi mwiegħed bħala Sultan li “s-saltna tiegħu ma jkollhiex tmiem”. Alla jżomm kelmtu, u matul l-istorja s-saltna ta’ Ġesù nfirxet u għadha tinfirex. Kien hemm min ipprova jabbuża minnha u jagħmilha tiegħu, u kien hemm min ipprova jeliminaha, jeqridha. Imma “s-saltna tiegħu ma jkollhiex tmiem”. Quddiem Pilatu, Ġesù jistqarr li s-saltna tiegħu “mhijiex ta’ din id-dinja” (Ġw 18,36). Dik ta’ Ġesù tinbena fuq il-fidi u l-imħabba, u hija t-tama tad-dinja.

*Kemm jien konxju ta’ din is-Saltna li qed tikber u tixtered kuljum, anke f’dinja mmarkata bil-ħażen? Kemm qed naħdem biex ngħin fit-tixrid ta’ din is-Saltna – bil-fidi, bit-tama u bl-imħabba tiegħi?*

1. **Ir-reazzjoni/tweġiba ta’ Marija**
2. **Hi tħawdet ħafna għal dan il-kliem, u bdiet taħseb bejnha u**

**bejn ruħha x’setgħet qatt tfisser din it-tislima.**

Bħal fil-każ ta’ Żakkarija, l-ewwel reazzjoni ta’ Marija quddiem l-anġlu hija dik li “titħawwad” (ara Lq 1,12), iżda b’differenza minnu li “waqa’ biża’ fuqu”, Luqa ma jgħidilniex li Marija beżgħet imma li “bdiet taħseb bejnha u bejn ruħha” fuq il-kelma tal-anġlu. Hawn joħroġ diġà l-atteġġjament interjuri ta’ Marija quddiem il-Kelma (ara Lq 2,19.51).

Marija ma tieqafx fuq l-ewwel reazzjoni (li titħawwad quddiem il-Kelma) imma tipprova tifhimha biex tara xi jrid Alla minnha. Marija tidher għalhekk bħala mara kuraġġjuża li anke quddiem dak li qatt ma semgħet jew immaġinat, kapaċi tibqa’ kalma. Fl-istess ħin tidher bħala mara ta’ interjorità kbira, li kapaċi tuża flimkien il-moħħ u l-qalb biex tifhem dak li Alla jrid jgħidilha. Hawn Marija tidher bħala mudell tal-Knisja li tirrifletti fuq il-Kelma ta’ Alla, tipprova tifhimha fit-totalità tagħha u tgħożżha fil-memorja ta’ qalbha.

*X’reazzjoni qed toħloq il-Kelma ta’ Alla f’ħajti? Qed tolqotni jew tħallini indifferenti? Kemm jien kapaċi ninżel fil-profondità tal-Kelma u nħalliha tinterpellani? Kemm qed ngħożżha f’qalbi?*

**(b) Marija qalet lill-anġlu: “Kif ikun dan ladarba ma nagħrafx raġel?”**

It-tieni reazzjoni ta’ Marija quddiem il-Kelma hija dik li tistaqsi. Anke Żakkarija staqsa, imma b’mod differenti. Żakkarija ntrebaħ mid-dubju: “Kif inkun żgur minn dan?” (Lq 1,18), waqt li Marija qatt ma ddubitat dak li qed jgħidilha Alla. Il-mistoqsija tagħha mhijiex kif se tkun żgura hi, imma kif se jseħħ dak li Alla qed jgħidilha, u li hi diġà żgura minnu. Marija tistaqsi mhux jekk huwiex se jiġri imma sempliċement kif se jiġri.

*Alla qed isejħilna għal missjoni kbira, li tmur ’il hemm mill-ħila umana tagħna. Jien kemm qed nemmnu lil Alla? Għandi xi dubju dwar dak li jista’ jagħmel bija? X’tip ta’ fidi għandi fil-mistoqsijiet tiegħi?*

**(c) Imbagħad qalet Marija: “Ara, jiena l-qaddejja tal-Mulej: ħa jsir minni skont kelmtek!”**

Hawn għandna t-tweġiba essenzjali ta’ Marija, l-“iva” tagħha. Marija tagħmel lilha nfisha “qaddejja” (ilsira) tal-Mulej b’mod sempliċi u ħieles, b’mod sħiħ u inkundizzjonat. Alla jappella għal-libertà ta’ Marija, jitlob il-kunsens tagħha biex ikun jista’ jidħol fid-dinja tal-bnedmin. F’Marija sseħħ id-deċiżjoni l-aktar kbira tal-libertà umana li qatt seħħet fl-istorja.

*Il-Mulej qed jitlob deċiżjoni ħielsa minni wkoll; qed jitlob li nagħtih il-kunsens tiegħi biex ikun jista’ jkompli fija dak li beda f’Marija. Kemm jien ħieles fl-għotja tiegħi nnifsi? X’għad hemm ifixkilni?*

**U l-anġlu telaq minn ħdejha.**

Il-mument ta’ dik il-laqgħa sabiħa mal-anġlu jgħaddi, u Marija tibqa’ weħidha, b’missjoni li hi ħafna akbar mill-ħila tagħha. L-anġlu jitlaq, u Marija tkompli l-mixja li trid tgħaddiha minn ħafna mumenti mudlama. F’din il-mixja tal-fidi Marija tikber kuljum fl-intimità tagħha ma’ Alla.

*Kemm jien grat lejn Alla għall-mumenti ta’ konsolazzjoni li jagħtini f’ħajti? U kemm jien lest li nibqa’ miexi anke fid-dlam, waħdi, fil-mumenti tad-deżolazzjoni li jgħaddini minnhom?*